ประธาน “เฟด” แถลงมุมบวกศก. สหรัฐ ฉุดราคาทองคำร่วง เจอแรงเทขาย “ทองไทย” ลงตาม 100 บ.
ประธาน "เฟด" แถลงมุมบวกศก. สหรัฐ ฉุดราคาทองคำร่วง เจอแรงเทขาย “ทองไทย” ลงตาม 100 บ. 
ประธาน "เฟด" แถลงมุมบวกศก. สหรัฐ ฉุดราคาทองคำร่วง เจอแรงเทขาย “ทองไทย” ลงตาม 100 บ.
25 ก.พ. 2564

สมาคมค้าทองคำ รายงานราคาทอง (96.5%) เปิดตลาดวันนี้ (25 ก.พ.64) เมื่อเวลา 09.26 น.ที่ผ่านมา ปรับลดง 100 บาท เมื่อเทียบกับประกาศราคาซื้อขายครั้งสุดท้ายของวันพุธ ที่ตลอดทั้งวันมีการประกาศราคาทั้งหมด 4 รอบ แต่ราคารวมไม่เพิ่มไม่ลดจากเมื่อวันอังคาร
โดยราคาทองคำแท่งวันนี้ รับซื้ออยู่ที่บาทละ 25,500.00 บาท ขายออกที่ราคาบาทละ 25,600.00 บาท
ทองรูปพรรณ รับซื้ออยู่ที่ราคาบาทละ 25,044.32 บาท ขายออกที่บาทละ 26,100.00 บาท
ราคาทองคำ Spot เช้านี้เคลื่อนไหวที่บริเวณ 1,800 ดอลลาร์ หลังจากปิดตลาดเมื่อคืนที่ผ่านมาปรับลดลง 8 ดอลลาร์ หลุดระดับ 1,800 ดอลลาร์ สู่ระดับ 1,797.9 ดอลลาร์  เนื่องมาจากยังคงได้รับแรงกดดันจากแรงเทขายทองคำสินทรัพย์ปลอดภัย หลังจากนายเจอโรม พาวเวล ประธานธนาคารกลางสหรัฐ (เฟด) ได้แสดงมุมมองบวกเกี่ยวกับแนวโน้มเศรษฐกิจของสหรัฐ
นายเจอโรม พาวเวล ประธานธนาคารกลางสหรัฐฯ (เฟด) แถลงนโยบายทางการเงินรอบครึ่งปีต่อคณะกรรมาธิการบริการการเงินประจำสภาผู้แทนราษฎรสหรัฐว่า แรงกดดันด้านราคายังคงอยู่ในระดับต่ำ และอัตราผลตอบแทนพันธบัตรรัฐบาลที่เพิ่มขึ้นส่งสัญญาณถึงความเชื่อมั่นต่อเศรษฐกิจสหรัฐ นอกจากนี้ ยอดขายบ้านใหม่เดือนม.ค.สหรัฐที่เพิ่มสูงเกิดคาด ประกอบกับ การเทขายทองคำต่อเนื่อง 4 วันติด ของกองทุน SPDR Gold Trust กองทุน EFT ทองคำรายใหญ่ของโลก เป็นปัจจัยลบกดดันต่อตลาดทองคำ
ประธานเฟด กล่าวว่า เศรษฐกิจสหรัฐมีแนวโน้มขยายตัว 6% ในปีนี้ ขณะที่เศรษฐกิจฟื้นตัวขึ้นจากผลกระทบของไวรัสโควิด-19 หลังมีความคืบหน้าในการฉีดวัคซีนในวงกว้าง โดยตัวเลขคาดการณ์ดังกล่าวดีกว่าระดับ 4.2% ที่เฟดคาดการณ์ไว้ในเดือนธ.ค.ปีที่แล้ว
นายริชาร์ด แคลริดา รองประธานธนาคารกลางสหรัฐ (เฟด) กล่าวในวันนี้ว่า เศรษฐกิจสหรัฐมีแนวโน้มขยายตัวอย่างแข็งแกร่งในปีนี้ โดยได้แรงหนุนจากการฉีดวัคซีนโควิด-19 ในวงกว้าง และการที่รัฐบาลสหรัฐออกมาตรการกระตุ้นเศรษฐกิจในปีที่แล้ว
“เศรษฐกิจมีแนวโน้มสดใสในปีนี้ และปีต่อๆไป ขณะที่ความเสี่ยงในช่วงขาลงได้ลดน้อยลง” นายแคลริดากล่าว
นายแคลริดายังระบุว่า ตัวเลขคาดการณ์เศรษฐกิจของเฟดในเดือนธ.ค.ที่ระบุว่า อัตราว่างงานจะต่ำกว่าระดับ 4% และอัตราเงินเฟ้อจะกลับสู่ระดับเป้าหมายของเฟดที่ 2% ภายในสิ้นปี 2566 ถือเป็นการดีดตัวขึ้นรวดเร็วกว่าที่เคยเกิดขึ้นหลังช่วงวิกฤตการเงินเมื่อกว่า 1 ทศวรรษที่แล้ว